Trachelophorini

Trachelophorini er en gruppe av biller som tilhører gruppen snutebiller (Curculionoidea), selv om mange av artene ikke har påfallende lang snute.


== Utseende ==
Små til middelsstore (opptil 25 mm) biller, kroppen er kort, bred og høyt hvelvet, den bakre delen av hodet og den fremre delen av brystskjoldet er ofte kraftig forlenget (lang hals). Snuten er derimot ofte ganske kort. De er vanligvis glatte og blanke. På farge er mange arter røde og svarte, andre er brunlige eller metalliske. Det er ofte markert forskjell mellom kjønnene, med forlengingen av hode og brystskjold mer ekstrem hos hannene. Hodet er lengre enn bredt, fasettøynene runde og utstående. Antennene er 11-leddete, perlekjedeformede, ikke knebøyde og uten en markert kølle. Hos underfamilien Apoderinae er hodet svært forlenget bak fasettøynene. Brystskjoldet (pronotum) er rundet tilsmalnet framover. Hos Apoderinae er den fremre delen trukket ut til en mer eller mindre rørformet krage som kan være ganske lang. Dekkvingene er korte og brede, parallellsidige, med markerte punktrekker. Beina er kraftige og ganske lange, lårene noe fortykkede. Leggene (tibiae) har en rekke av pigger på undersiden og ender i en kraftig pigg. Føttene er fire-leddete, det tredje leddet er tolappet. Larvene er korte og tykke, C-formede, med spredte hår, uten bein, men med en markert hodekapsel.
Noen tropiske arter har halsen ekstremt forlenget, lengre enn resten av kroppen til sammen. Et kjent eksempel er sjiraffsnutebillen (Trachelophorus giraffa) som lever i regnskog på Madagaskar. Hannen hos denne arten har 2 – 3 ganger så lang hals som hunnen.


== Levevis ==
Alle bladrullerne er planteetere, de fleste lever på busker og trær, men noen også på urter. Mange arter ruller sammen blad til kapsler der larven utvikler seg, disse er som oftest eske- eller fingerbølformede, til forskjell fra snutebladrullere (Rhynchitidae) som vanligvis lager sigarformede bladruller. Det er vanlig at de to kjønnene samarbeider om å lage bladrullen, og hannenes forlengede hals hjelper dem til å gnage dype huller i bladene som virker som sting med sammenføyingen av bladene. Billene gnager gjennom bladet, bortsett fra midtnerven, helt eller delvis, slik at de blir lett å brette. Hunnen legger et eller flere egg i den ferdige beholderen. Dette er et eksempel på yngelpleie som er ganske uvanlig blant biller.


== Utbredelse ==
Gruppen har mange arter i Sørøst-Asia og på Madagaskar.


== Systematisk inndeling ==

Ordenen biller, Coleoptera Linnaeus, 1758
Underordenen Polyphaga Emery, 1886
Gruppen (infraorden) Cucujiformia Lameere, 1938
Overfamilien snutebiller, Curculionoidea Latreille, 1802
Familien bladrullere, Attelabidae Billberg, 1820
Underfamilien Apoderinae Jekel, 1860
Stammen Trachelophorini Voss, 1926
Slekten Centrocorynus Jekel, 1860 - 30 arter
Slekten Cycnotrachelodes
Slekten Cycnotrachelus Jekel, 1860 - 19 arter (inkludert Cycnotrachelodes)
Slekten Metriotrachelus Jekel, 1860 - 5 arter
Slekten Paracycnotrachelus Voss, 1924 - ca. 30 arter
Slekten Paratrachelophorus Voss, 1924 - 15 arter
Slekten Trachelophoridius Voss, 1929 - 15 arter
Slekten Trachelophorus Jekel, 1860 - 19 arter
Sjiraffsnutebille, Trachelophorus giraffa (Jekel, 1860)


== Referanser ==


== Kilder ==
Gønget, H. 2003. The Nemonychidae, Anthribidae and Attelabidae (Coleoptera) of Northern Europe. Fauna Entomologica Scandinavica 38. E.J. Brill, Leiden/Boston.


== Eksterne lenker ==
(en) Kategori:Trachelophorini – bilder, video eller lyd på Wikimedia Commons 
Trachelophorini – detaljert informasjon på Wikispecies 
Fotogalleri over Attelabidae, ved A.A. Legalov